Сећање (Јесењин)
Напољу завија
Мећава све већа,
А на пећи старац
Младости се сећа.

"Ех, беше то доба,
Тугом необрван
Само сам се скитао,
Пев'о из свег грла.

А сад - псећи живот,
Досада ме слама
И каткад се с тугом
Сећам старих дана.

Век си свој проскит'о,
Доста - сикћу намах,
Не дају простора
За прошлости замах.

Доста, веле, старче,
Не будали више,
Крај ти је већ близу,
Црно ти се пише.

Шта ћу - приклањам се,
Добру се не надам,
Ал' ће доћ' и њима
Час старачких јада."

Напољу мећава
Завија, па клоне,
А на пећи старац
С тугом у сан тоне.

Сергеј Јесењин

прев. Данило Киш
ru:Воспоминание (За окном у ворот — Есенин)